Diari Oficial de la Generalitat Valenciana


Sumari del DOGV 2672, del 23-01-1996 (1996/837301)

ORDRE de 4 de gener de 1996, de la Conselleria de Treball i Afers Socials, per a l'homologació de les especialitats formatives i la seua impartició als centres col·laboradors de la Comunitat Valenciana.
----------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/01/04/(2)/dof/vci/html**

### Dades del document

Número de DOGV
:   2672

Data del DOGV
:   23-01-1996

Secció del DOGV
:   DISPOSICIONS GENERALS

Número del document
:   1996/837301


Data del document
:   04-01-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 4 de gener de 1996, de la Conselleria de Treball i Afers Socials, per a l'homologació de les especialitats formatives i la seua impartició als centres col·laboradors de la Comunitat Valenciana.   
L'experiència assolida des de la cessió de competències a la Comunitat Valenciana en matèria de formació ocupacional, ha posat en evidència la necessitat de procedir a l'homologació dels centres col·laboradors en aquest àmbit territorial, així com de les especialitats formatives que aquests puguen impartir, amb la finalitat d'optimitzar els recursos emprats i garantir la qualitat dels mitjans humans i materials destinats a la formació de les persones en situació d'atur.  
D'altra banda, amb l'homologació es pretén homogeneïtzar els requisits exigibles als centres col·laboradors per l'impartició de les diverses especialitats formatives, amb la finalitat de proporcionar els coneixements escaients per facilitar l'accés al món laboral del col·lectiu d'aturats, al quals s'adrecen els diferents programes de Formació Professional Ocupacional, subvencionats per la Generalitat Valenciana.  
El Reial Decret 1.371/1992, de 13 de novembre, sobre el traspàs de funcions i serveis de la formació ocupacional a la Generalitat Valenciana, i el Reial Decret 631/1993, del 3 de maig, que estableix el Pla Nacional de Formació i Inserció Professional, recull aspectes determinants de l'homologació de centres col·laboradors i especialitats formatives.  
Així mateix, l'homologació de centres col·laboradors i especialitats formatives ha de contribuir al procés d'implantació dels certificats de professionalitat de Formació Professional Ocupacional reglats per el Reial Decret 676/1993, de 7 de maig, i el Reial Decret 797/1995, de 19 de maig, i que esdevindrà un sistema de revalidacions entre la formació reglada, la formació ocupacional i l'experiència laboral.  
Per això, i fent ús de les competències que em confereix la Llei 5/1983, de 30 de desembre, de Govern Valencià, i el Reglament Orgànic i Funcional de la Conselleria de Treball i Afers Socials,  
ORDENE  
Article 1. Objecte  
Aquesta ordre estableix el procediment que es requereix per a l'homologació d'aquells centres que desitgen col·laborar en els Programes de Formació Professional Ocupacional, promoguts i subvencionats per la Generalitat Valenciana, tot i que reunisquen els requisits que s'establiran en els articles següents.  
Article 2. Convocatòria  
Podran sol·licitar l'homologació com a centres col·laboradors, així com en les especialitats de Formació Professional Ocupacional que desitgen impartir, totes les organitzacions empresarials i sindicals, les entitat públiques o privades i les empreses que vulguen dur a terme un projecte per atendre les necessitats de formació derivades de la seua dinàmica empresarial, que disposen de centres de formació a la Comunitat Valenciana.   
Article 3. Procediment per a l'homologació de centres col·laboradors  
1. Per ser autoritzat com a centre col·laborador i inscrit en el Cens de Centres Col·laboradors de la Conselleria de Treball i Afers Socials, els interessats hauran de formalitzar els impresos de sol·licitud segons els models normalitzats que seran proporcionats en les direccions territorials de Treball i Afers Socials.  
Sense oblidar allò que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, les sol·licituds, una vegada formalitzades, hauran d'entregar-se en el Registre General de la Conselleria de Treball i Afers Socials o en els registres de les seues direccions territorials, que es troben en les següents adreces :  
- Registre General de la Conselleria de Treball i Afers Socials. Passeig de l'Albereda, 16, 46344 València.  
- Registre de la Direcció Territorial de Treball i Afers Socials. Avinguda del Baró de Càrcer, 36, 46122 València  
- Registre de la Direcció Territorial de Treball i Afers Socials. Pintor Lorenzo Casanova, 6, 03348 Alacant  
- Registre de la Direcció Territorial de Treball i Afers Socials. Pl. M.ª Agustina, 1, 12500 Castelló de la Plana  
Els centres que hagueren sol·licitat la seua homologació, hauran d'aportar la documentació següent, en el termini màxim de tres mesos des de la presentació de l'esmentada sol·licitud:  
a) Document acreditatiu de la propietat, lloguer o dret d'ús del immoble, instal·lacions, equip didàctic, tallers o camps de pràctiques del centre de formació objecte de l'homologació.  
b) Llicència municipal com a centre de formació.  
c) Plànols del centre a escala.  
2. Les direccions territorials de Treball i Afers Socials, comprovaran el compliment dels requisits de l'immoble, instal·lacions i equipament didàctic, comprovaran la condició de les aules segons l'especialitat a què es destinen, entenent que per a aquelles especialitats similars també tindran la consideració d'idoneïtat sempre que es puguen realitzar amb el mateixos mitjans.  
Així mateix, es comprovaran els requisits que s'estableixen per als programes formatius dels cursos validats pel Consell General de la Formació Professional.  
En el cas d'especialitats que no tinguen programa normalitzat pel Consell de Formació Professional, es tindran en compte els criteris tècnics que establisquen els serveis competents de la Conselleria de Treball i Afers Socials.  
3. Les especialitats dels centres col·laboradors que siguen homologades tindran per àmbit d'aplicació la Comunitat Valenciana.  
4. La Conselleria de Treball i Afers Socials crearà un cens de centres col·laboradors, on s'inscriuran totes les especialitats que resulten homologades.  
5. Els centres col·laboradors inclosos en el cens podran impartir cursos subvencionats per la Conselleria de Treball i Afers Socials sempre que complisquen els requisits que s'estableixen en les convocatòries realitzades a aquest efecte.  
Article 4. Requisits mínims que han de complir els centres col·laboradors  
1. Els centres col·laboradors cal que reunisquen les condicions higièniques, acústiques, d'habitabilitat i de seguretat, exigides per la legislació vigent i que disposen de llicència d'obertura de l'ajuntament com a centre de formació.  
2. Per cadascuna de les especialitats formatives homologades, segons el nombre de places de formació que el centre puga atendre simultàniament, haurà de reunir el següents requisits mínims:  
a) Una aula per especialitat, que tindrà un mínim de 30 metres quadrats per a grups de 15 alumnes.  
b) Un taller per realitzar les pràctiques professionals a partir de la superfície mínima indicada per a les aules, depenent de cadascuna de les especialitats, que permeta a tots els alumnes del mateix curs realitzar les pràctiques simultàniament.  
Sense perjudici de l'anterior, hauran de complir, a més a més, per a cada especialitat homologada, els requisits que s'establiran en aprovar-se els itineraris formatius i els ensenyaments mínims que conduïsquen al pertinent certificat de professionalitat.  
3. El centre haurà de disposar, a més, de les següents instal·lacions:  
a) Un espai de 50 metres quadrats almenys per a despatxos de direcció, sala de professors i activitats de coordinació.  
b) Un local adient per a secretaria.  
c) Serveis higiènics i sanitaris en nombre adequat a la capacitat del centre.  
4. En cada especialitat formativa hi haurà una relació màxima professor/alumne d'1/17.  
El professor haurà de ser expert en l'especialitat formativa que tracte i que acredite documentalment la seua formació.  
Article 5. Obligacions dels centres col·laboradors  
Són obligacions dels centres col·laboradors:  
1. Mantenir les instal·lacions i l'estructura dels mitjans sobre la base dels quals s'ha produït la inscripció com a centre col·laborador i adequar-les als requisits mínims que en tot moment s'exigisca per a cadascuna de les especialitats homologades.  
2. Fer constar en la seua publicitat la condició de centre col·laborador, així com el cofinançament pel Fons Social Europeu, exclusivament per a aquelles accions objecte de subvenció concedida a l'empara de l'ordre anual de la Conselleria de Treball i Afers Socials por la qual es fixen els programes de Formació Professional Ocupacional.  
3. Complir les obligacions que per als beneficiaris de les ajudes estableix l'ordre anual de la Conselleria de Treball i Afers Socials per la qual es determinen els programes de Formació Professional Ocupacional.  
4. Col·laborar en els processos de selecció dels alumnes i en la seua inserció en el mercat del Treball.  
5. Sol·licitar autorització expressa per continuar com a centre col·laborador si es dóna un canvi de titularitat.  
Article 6. Pèrdua de la condició de centre col·laborador  
Es podrà deixar sense efectes l'autorització com a centre col·laborador mitjançant una resolució motivada del director general de Formació e Inserció Professional, amb audiència prèvia del titular del centre, sempre que aquest puga ser inclòs en algun dels següents supòsits:  
a) Incompliment de qualsevulla de les obligacions previstes al article 5.  
b) Aplicació de les subvencions per a una finalitat diferent d'aquella per a la qual van ser concedides.  
c) La no-inclusió del centre col·laborador en la programació de cursos al llarg de dos anys consecutius.  
Les resolucions de deixada sense efectes exhauriran la via administrativa.  
Article 7. Subvenció als centres col·laboradors  
1. Els cursos impartits pels centres col·laboradors de les especialitats formatives homologades, i que tinguen la resolució favorable concedida a l'empara de l'ordre anual de la Conselleria de Treball i Afers Socials per la qual es determinen els programes de Formació Professional Ocupacional, seran objecte de subvenció, en els supòsits establits en la mateixa ordre, i la quantitat màxima de la qual es fixarà mitjançant els mòduls per alumne/hora de curs, establits a aquest efecte per la Conselleria de Treball i Afers Socials, que tindran en compte l'especialitat d'impartició, el nivell formatiu del curs i el grau de dificultat de la tècnica emprada, així com el caràcter presencial o la distància de les accions formatives.  
2. La subvenció compensarà, depenent de la disponibilitat pressupostària fixada en la corresponent ordre de convocatòria, els costos del professorat, l'assegurança d'accident de l'alumnat, els mitjans i materials didàctics, amortització d'instal·lacions i equipament i despeses generals efectivament realitzades i justificades. A la quantitat resultant es podrà afegir un cert percentatge que estarà d'acord amb allò establit per l'ordre anual de la Conselleria de Treball i Afers Socials, per la qual es determinen els programes de Formació Professional Ocupacional i servirà per a compensar les despeses de difícil justificació degudes a la seua condició de centres col·laboradors.  
Article 8. Homologació de noves especialitats formatives  
Donat el cas que un centre considere la necessitat d'homologar una especialitat formativa, que no es trobe recollida en el fitxer de la Direcció General de Formació i Inserció Professional de la Conselleria de Treball i Afers Socials, serà requisit previ la sol·licitud d'autorització de part del centre de l'esmentada especialitat formativa.  
Per a la inclusió d'una nova especialitat en el fitxer d'especialitats formatives caldrà que el centre presente:  
- Petició d'inclusió, adreçada a la Direcció General de Formació i Inserció Professional de la Conselleria de Treball i Afers Socials.  
- Informe motivat de les necessitats de formació en la especialitat formativa relacionades amb el mercat del treball.  
- La descripció del programa segons l'estructura d'un curs normalitzat de Formació Professional Ocupacional.  
- Valoració estimativa de les despeses de formació per a 15 alumnes.  
Article 9. Valoració de les sol·licituds  
En l'estudi tècnic es valoraran, especialment, els següents aspectes:  
- Caràcter ocupacional del curs. Continguts amb suficient desenvolupament.  
- Contingut teòric i pràctic del programa que s'impartirà en relació amb l'ocupació prevista.  
- Pla metodològic del programa i els objectius de l'aprenentatge.  
- Idoneïtat del professorat.  
- Idoneïtat de les instal·lacions en aules, tallers i equipament didàctic.  
- Material fungible i quantia per alumne que es preveu per el desenvolupament de les pràctiques.  
El centre haurà de presentar la documentació necessària preferentment en un model normalitzat facilitat per les direccions territorials de Treball i Afers Socials. En tot cas, aquesta documentació hauria d'especificar els següents punts:  
- Dades generals del curs (especialitat, nivell formatiu, família professional, nombre d'hores, nombre d'alumnes i adreça d'impartició).  
- Objectius del curs que es desenvoluparà.  
- Perfil d'accés dels candidats al curs.  
- Programa.  
- Professorat.  
- Mitjans que s'utilitzaran (instal·lacions, equip didàctic i material fungible).  
- Valoració prevista de la distribució de les despeses per a 15 alumnes.  
Article 10. Pèrdua de la condició d'especialitat homologada  
Amb l'avís previ, amb una anticipació mínima de tres mesos, es podrà deixar sense efecte l'homologació d'alguna especialitat formativa, sempre que es done qualsevol de les següents circumstàncies:  
a) La no-conservació de les exigències tecnicopedagògiques, materials i de personal tingudes en compte per a l'homologació de l'especialitat.  
b) No adequació de l'especialitat a les necessitats que exigeix el sistema de producció.  
c) La no-programació per l'administració competent, al llarg de dos anys consecutius de cap curs que corresponga a l'especialitat homologada.  
d) La no-superació dels mínims de qualitat en la formació i en els resultats d'inserció professional de l'alumnat determinats per l'administració competent.  
Article 11. Resolució i recursos  
El director general de Formació i Inserció Professional de la Conselleria de Treball i Afers Socials emetrà una resolució d'aprovació o de denegació de les sol·licituds d'homologació, en el termini màxim de tres mesos des de la presentació de la totalitat de la documentació requerida en la sol·licitud. Transcorregut l'esmentat termini s'entendrà desestimada, sense perjudici de l'obligació de resoldre totes les sol·licituds que li siguen formulades.  
La resolució del director general de Formació i Inserció Professional exhaurirà la via administrativa.  
DISPOSICIó ADDICIONAL  
Els centres homologats per l'INEM seran reconeguts com a tals per la Direcció General de Formació i Inserció Professional, sempre que es mantinguen les condicions bàsiques d'homologació i es complisca l'article 5 d'aquesta ordre.  
DISPOSlCIONS FINALS  
Primera  
Es faculta el director general de Formació i Inserció Professional per a dictar totes les normes que calga per al desenvolupament i execució d'allò que es disposa en aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 4 de gener de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI